Historie under forandring?

Af Jens Aage Poulsen lektor ved CVU Lillebælt, læreruddannelsen i Jelling
Forstemmende
I slutningen af juni 2006 udsendte Undervisningsministeriet Rapport fra Udvalget til styrkelse af historie i folkeskolen
. Jeg var med i det ni mands store udvalg, der i løbet af foråret arbejdede på sagen med udgangspunkt i ministeriets kommissorium. For en god ordens skyld står de følgende synspunkter dog helt for egen regning.

Også for fagene kristendomskundskab og samfundsfag blev der udsendt en tilsvarende rapport. Rapporterne udtrykker de respektive udvalgs analyser og anbefalinger. Hvilke konsekvenser de får, fx i form af nye faghæfter, ved jeg ikke i skrivende stund (oktober 2006).

I H&S nr. 3/06 gjorde Leon Dalgas Jensen rede for samfundsfagsrapporten. Mediernes behandling af rapporterne fra de to fag har dog været begrænset. Til gengæld blev der over sommeren brugt masser af krudt på historie.

Debatten i medierne om historierapporten forekommer mig dog at være forstemmende, polariserende og generelt ukonstruktiv. Den handlede stort set kun om udvalgets forslag til historiekanon, dvs. et par sider af den 30 siders store rapport. Flere debattører havde tilsyneladende ikke læst eller i hvert fald forholdt sig stedmoderligt til den resterende del – og dermed de øvrige forslag i almindelighed – og derfor heller ikke forstået kanonpunkterne og deres kontekst i særdeleshed.

Således kunne historikeren Steffen Heiberg fastslå, at ”Det er en historiekanon for dem, som drømmer sig tilbage til 1800-tallets smukke præstegårdshaver, men som næppe hjælper til at forstå verden af i dag …”
 Historiedidaktikeren Bernard Eric Jensen fremsatte denne vurdering: ”Den (historierapporten) er blevet det borgerligt-nationale genrejsningsprojekt, der hele tiden har været Bertel Haarders hensigt. Kanonen er et forsøg på at få det nationale folkefællesskab til at stå stærkere i fremtiden …”

Historikerne Michael Pihl og Anders Holm Thomsen nåede frem til den stik modsatte konklusion – nemlig at historierapporten ikke var national nok: ”… Dansk historie er altså ikke i sig selv værdifuld, men er relevant i det omfang den afspejler mødet med andre kulturer. En fordrejning af udvalgets oprindelige kommissorium i retning af ideologisk multikulturalisme. Historieundervisningen i Danmark var således bedre tjent med, at Haarder simpelthen smed udvalgets tendentiøse anbefalinger i skraldespanden.”
 
Hvad er det så, at udvalget anbefaler i forbindelse med diskussionen om vægtningen af dansk historie? Er det en revitalisering af nationalromatiske stokroser – eller smides dansk historie på møddingen? I rapporten side 12 står der: ”… sammenhænge mellem nationale og globale aspekter af historien kan vægtes mere, og at også de yngste elever bør præsenteres for historiske begivenheder, som geografisk ligger fjernt fra deres egen hverdag.”
Kanonpunkterne skal perspektiveres
Selv om der er historierapporten indeholder en række overvejelser og forslag, som er værd at uddybe, er det - i lyset af den stærke optagethed af historiekanonen - nødvendigt at fastslå nogle forhold vedrørende udvalgets forslag herom.

Det er centralt, at der tales der om kanonpunkter. De skal principielt forstås som væsentlige, men afgrænsede begivenheder, forløb, sammenhænge og brud eller genstande/hændelser, der har fået en symbolsk betydning. De er altså ikke tænkt som emner/temaer i sig selv, men er ”nedslag”, der integreres i emner/temaer med problemstillinger, hvor de meningsfuldt perspektiveres i tid (diakront) og rum (synkront) – herunder forskellige grupper og kulturer - og lægger op til, at eleverne reflekterer over tilværelsen.

Det kan skitseres med nedenstående model

Med en principiel forståelse menes, at for en arkæolog er kanonpunktet Ertebøllekulturen et særdeles omfattende emne, som måske endda må deles i mindre emner for at bevare overblikket. Udvalgets dilemma har været at finde en balance mellem det afgrænsede, og hvad man som bruger (historielærer, forældre osv.) forbinder med noget konkret. Det er bestemt ikke lykkedes helt. Og der er noget for et evt. kommende ”faghæfteudvalg” at arbejde videre med. Men det er her, at forklaringen på, at Holocaust ikke er med som kanonpunkt, skal findes.
Det er uomgængeligt, at eleverne i skolefaget historie skal undervises i Holocausts forudsætninger, forløb og følger – både i nazisternes specifikke folkedrab og i folkedrab i almindelighed. Men emnet er så komplekst og mangefacetteret, at det ikke kan rummes i et enkelt kanonpunkt. Og med kanonpunkter som Menneskerettighedserklæringen kan man ikke undgå at komme ind på Holocaust.
Solvognen som eksempel

Med afsæt i kanonpunktet Solvognen vil jeg antyde et par muligheder for perspektiveringer. For det første blev det fra begyndelsen et nationalt symbol. Det hænger utvivlsomt sammen med, at Solvognen blev fundet i 1902, dvs. på et tidspunkt hvor det nationale, dyrkelsen af oldtiden, kærlighed til folk og fædreland m.m. stadig stod meget stærkt jf. fx tidens fagformål for historie.

Solvognens symbolske betydning er således et eksempel på historiebrug – er i forbindelse med det nationale dannelsesprojekt. Men faktisk er det tvivlsomt, om den overhovedet er ”made in Denmark”. Vare- og kulturudveksling som med eliten (bl.a. høvdingeklassen) som bærere foregik helt fra Middelhavsområdet til Nordnorge. I undervisningen vil det for det andet derfor være relevant at sammenligne med nutidens globaliserede udveksling af varer og påvirkning af kulturer.
I samtiden havde solvognen uden tvivl en religiøs funktion, som er værd at beskæftige sig med og fx inddrage helleristninger og andre af samtidens religiøse genstande og symboler. Det kan evt. perspektiveres til religionens samfundsmæssige betydning før og efter. Og så er det naturligvis helt nærliggende at arbejde med bronzealderens samfund, magt og ret osv.

Andet om kanon

Sigtet med at indføre en kanon i historie er bl.a. ønsket om at definere en fælles kerne af stof, som alle elever i Danmark arbejder med i undervisningen. Det kan være med til at opbygge et afsæt for en fælles samtale på tværs af kulturer og grupper – og styrke sammenhængskraften, som regeringen taler om. Det betones i rapporten, at alle grupper i landet – kulturelle som andre - skal føle sig repræsenteret, når kanonpunkterne indgår i undervisning. Det således misforstået, hvis punkterne udlægges og/eller bruges i et nationalistisk projekt. Desuden er det væsentligt, at kanonstoffet kun udgør en mindre del af undervisningen. Der er rig mulighed for at arbejde med relevante emner/temaer med problemstillinger, hvor kanonpunkterne har en begrænset betydning - eller slet ikke er med.
Dernæst anbefaler rapporten, at kanon i historie skal være dynamisk – og altså ikke statisk Det sker, når det enkelte kanonpunkt integreres i forskellige emner/temaer med problemstillinger. Rapporten anbefaler desuden, at rækken af kanonpunkter med mellemrum tages op til revision.

Et flertal i udvalget synes, at kanonpunkterne skal inddrages kronologisk. Som det fremgår af rapporten, er et mindretal i udvalget, foreningens formand Lene Rasmussen og undertegnede, ikke enige. Vi mener, at kanonpunkterne bør indgå funktionelt i emner og temaer. Vi anser derfor en kronologisk binding, hvor kanonpunkter fra de ældste tider inddrages og de tidsmæssigt nyeste punkter i de ældste klasser, for uhensigtsmæssigt fagligt og didaktisk. Argumentationen er den samme som ligger bag opgøret med den klasstrinsfikserede kronologi, der fandt sted med faghæftet fra 1994.
Forslag til ny fagformål

Som det fremgår af rapporten har udvalget foreslået et nyt fagformål:

”Formålet med undervisningen er at give eleverne kronologisk overblik, styrke deres viden om og forståelse af historiske sammenhænge og øve dem i at bruge denne forståelse i deres hverdags- og samfundsliv.”

Det nuværende fagformål har været uændret siden faghæftet fra 1994. Her står fagets dannelsesmæssige sigte, at styrke elevernes historiebevidsthed og identitet m.m. i stk. 1, mens fagets kundskaber og færdigheder først behandles i stk. 3. Det betyder, at samspillet mellem de to sider af faget ikke fremstår særlig klart. Debatten siden 1994 har da også vist, at historiebevidsthed og kundskaber og færdigheder ofte er set som modsætninger. Ud fra forskellige opfattelser af historieundervisningen har man beskyldt hinanden for at ødelægge faget - enten ved at ensidigt at fokusere på kundskaber og færdigheder på bekostning af elevernes historiebevidsthed - eller ved at alene at koncentrere sig om elevernes udvikling af historiebevidsthed og lade fagets kundskaber og færdigheder have begrænset eller ingen betydning.
Måske er en del af forklaringen, at historiebevidsthed i den danske historiedidaktiske debat primært er set som et overfagligt og eksistentielt begreb, dvs. som et grundvilkår i menneskers liv, og som skabes og udvikles – også selv om man ikke har historie på skemaet. Her adskiller debatten i Danmark sig fra den tyske, hvorfra historiebevidsthedsbegrebet blev hentet i slutningen af 1970’erne. I tysk historiedidaktik knyttes og anvendes begrebet mere målrettet i relation til undervisningen i faget. 
I forslaget til fagformål er begrebet historiebevidsthed erstattet af en anden formulering, der tager sigte på at operationalisere begrebet konkret og funktionelt. Samtidig skal fagformålet gerne fremstå klart og kortfattet og derfor overskueligt.
Forslaget til fagformål består af én hovedsætning. På den måde signaleres, at de enkelte elementer spiller sammen. Der er altså ikke tale om, at kronologisk overblik og viden tilegnes i de yngste klasser, og at eleverne så øver sig i at bruge historie i de ældste klasser.

Som nævnt er ved jeg i skrivende stund ikke, hvad ministeriet evt. vil bruge fra historierapporten. Men den fortjener at blive læst i sin helhed. Bortset fra det enkelte omtalte punkt er det min opfattelse, at implementering af udvalgets anbefalinger vil løfte kvaliteten i undervisningen.
Og lidt om prøven

Historie er sammen med andre fag blevet et prøvefag. Det vil uden tvivl gavne faget, at dets i status på den måde ligestilles med andre fag i de ældste klasser. Historieudvalget har anbefalet en mundtlig prøve – enten i form af prøve med udgangspunkt i en af eleven udarbejdet synopsis eller en prøve med forberedelsestid.

Prøven i maj 2007 bliver centralt stillet og skriftlig. Det hænger det sammen med lærernes arbejdstid, hvor tid til udarbejdelse af prøverne og vurdering af resultatet ikke er indregnet. Besvarelserne vurderes af beskikkede og kommunalt udpegede censorer – og altså ikke af den enkelte klasses lærer i faget. Prøvebekendtgørelsen
 har kunnet læses på Undervisningsministeriets hjemmeside siden juli. En prøvevejledning
 med to eksempler på prøvespørgsmål har været tilgængelig siden ultimo september. Undervisningsministeriet udarbejder yderligere eksempler, der kan bruges, hvis skolen ønsker at afholde en terminsprøve faget i februar-marts 2007.
Til prøven vil eleverne få udleveret tre prøvesæt, hvor den enkelte elev skal vælge at besvare et. Et prøvesæt vil typisk bestå af 3-4 spørgsmål og en eller flere kilder. Kilder er her tekster og billeder – og altså ikke kilder i en mere snæver historiefaglig forståelse.

En væsentlig del af prøven består i at analysere, vurderer og inddrage tekster og billeder i besvarelsern. Det er derfor en god ide, at man bruger tid på, at eleverne øver sig i at forholde sig til det materiale, der anvendes i undervisningen. Og så kan det - måske et par gange i løbet af skoleåret – være hensigtsmæssigt selv at udarbejde nogle prøvespørgsmål på baggrund af det koncept, der beskrives i vejledningen.
Prøven relaterer sig til slutmålene, der bygger på trinmålene. Har man som lærer i årenes løb taget hensyn til de pågældende trinmål i tilrettelæggelsen af undervisningen, har eleverne et godt grundlag for at være rustet til prøven. Da hverken trin- eller slutmål fastlægger præcise emner og temaer, må spørgsmålene til prøven, der vedrører kundskaber og færdigheder, formuleres, så forskelligartet stof fra undervisningen relevant kan inddrages.
Afslutningsvis vil jeg gøre opmærksom på fagkonsulentens artikel i H&S nr 3/06, hvor han bl.a. skriver om prøven. Desuden har fagkonsulenteten fået sit egen underkonference under foreningens SkoleKomkonference, hvor man kan få besvaret spørgsmål i tilknytning til prøven og de bekendtgørelsesmæssige forhold omkring faget i almindelighed. 

